Katrín Jakobsdóttir forsætisráðherra sagði eftir ríkisstjórnarfund rétt fyrir fréttir að unnið væri að útfærslu reglugerðar um hertar aðgerðir á landamærunum í takt við tillögur sóttvarnalæknis um hááhættusvæði. Sóttvarnalæknir skilaði fyrir hádegi minnisblaði til heilbrigðisráðherra um aðgerðir á landamærum vegna laga sem samþykkt voru á Alþingi aðfaranótt fimmtudags um að skikka megi fólk frá hááhættusvæðum í sóttvarnahús. Lögin gera ráð fyrir því að sóttvarnalæknir skilgreini þessi hááhættusvæði eftir fjölda smita, nýgengi þeirra og þeim veiruafbrigðum sem þar greinast. Ríkisstjórnin ræddi ekki minnisblaðið á fundi sínum í morgun, heilbrigðisráðherra var ekki komin með það í hendur í tæka tíð fyrir fundinn.